《莺啼序 壬寅夏，见彩云于都门，今重逢海上。夔笙拟赠，余亦继声》
清代·程颂万

情天靓霞界暝，殢淞帘梦雨。骑来晚、重系筝坊，看花人似前度。

怨尊共、山颦易夕，欢场事往仍孤注。检衫尘闲证，钗钿黯埋花絮。

旧劫仙巢，涎尾燕子，指神山甚处。尽惆怅、惊浪蓝桥，殿鸾人换歌舞。

傍荆驼、宵回绣毂，彩幡下、琉璃交护。惜刚风、轻锁瑶房，质迷空雾。

西王母笑，北烛人归，画图眷旧侣。谩问讯、浣溪春骑，踏月呼影，罨画移家，废弦安谱。

匀蛾倦碧，量腰惊瘦，生来随分能倾国。阅兴亡、只在斜阳渡。

新亭涕泪，阑干拍遍无人，劝客惜取金缕。

雕屏暖烛，剩说无双，尚旧家燕户。暗替数、相思徽轸，入破涛声，凤咽仙山，雁迷平楚。

关河坠羽，开天遗事，黄金何物能铸泪。甚风波、容易蠡舟去。

登楼无那秋悲，第一江山，断魂见汝。

作者简介：1865-1932年，字子大，一字鹿川，号十发居士。湖南宁乡人。 清末民初人。少有文才，善应对 ，喜研词章。虽勤奋好学，但屡试未第，对科举制度遂无好感，而对时局新学甚为热心，为张之洞、张百熙所倚重。曾充湖广抚署文案。